ཞི་རྒོལ་ཆེན་མོ།
(༣)ཏྲེ་བོ་ཁུལ་དུ་ས་ཞིང་མ་རྨོས་པར་རྒྱ་གཞུང་ལ་ཞི་རྒོལ་ཇི་ལྟར་བྱས་པ། ཕྱི་ལོ་ ༢༠༠༨ ལོའི་གསུམ་བཅུའི་དུས་དྲན་ནས་བཟུང་རྒྱ་གཞུང་གིས་བོད་མི་དམར་གསོད་བཏང་བ་དང༌། འཛིན་བཟུང་བཙོན་འཇུག མི་སྤྱོད་ལས་འདས་པའི་རྡུང་སྦྱོང་མནར་གཅོད་ཚད་ལས་འདས་པ་བཏང་དང་གཏོང་བཞིན་པ་དང༌། བོད་ས་ཡོངས་སུ་རྒྱ་དམག་གིས་ཉིན་རེ་བཞིན་དྲག་གནོན་ཆེ་རུ་གཏོང་བཞིན་པ། ྋགོང་ས་ྋསྐྱབས་མགོན་ཆེན་པོ་མཆོག་གིས་དབུས་པའི་བཙན་བྱོལ་བོད་གཞུང་མང་རྣམས་མི་ཡུལ་དུ་གྱར་ཡང་གཞིས་བྱེས་མཉམ་འཛོམས་ཀྱི་གོ་སྐབས་མེད་པ་སོགས་ལ་བརྟེན་ནས་གཞིས་བྱེས་བོད་མིའི་གདུང་སེམས་མཉམ་བསྐྱེད་མཚོན་ཕྱིར་བོད་ཀྱི་ས་ཁྱོན་གང་སར་རྣམ་པ་འདྲ་མིན་གྱི་ཞི་རྒོལ་སྣ་ཚོགས་གནང་བཞིན་ཡོད་པའི་ཁོངས། མདོ་ཁམས་ཏྲེ་ཧོར་དཀར་མཛེས་ས་གནས་སུའང་བོད་ས་སྟོད་སྨད་སྤྱི་མཚུངས་ལྟར། ཕྱི་ལོ་ ༢༠༠༩ ཟླ་ ༢ པ་ནས་བཟུང་རྫོང་དང༌། ཤང༌། གྲོང་སྡེ་སོ་སོ་བཅས་སུ་ས་ཞིང་འདེབས་ལས་མི་བྱ་རྒྱུའི་སྦྱར་ཡིག་སྦྱར་འགྲེམས་ཤུགས་ཆེ་བྱས་ཡོད་པ་མ་ཟད། ཞིང་ཁ་འདེབས་ལས་ཀྱང་དངོས་སུ་མཚམས་འཇོག་བྱས་ཡོད་པ་རེད། ཕྱི་ཟླ་ ༣ ཚེས་ ༡༧ ཉིན་ཡས་མས་ནས་དཀར་མཛེས་རྫོང་དང་རིམ་པ་སོ་སོའི་འབྲེལ་ཡོད་ལས་བྱེད་ནས་དཀར་མཛེས་ཆུ་ཉིན་སྲིབ་ཀྱི་ཤང་ཁག་ཏུ་མི་མང་བསྡུ་བསྐོང་གིས་ཚོགས་ཆེན་ཞིག་འཚོགས་ནས་ས་ཞིང་འདེབས་ལས་མི་བྱ་རྒྱུའི་ཡིག་ཆ་སྦྱར་འགྲེམས་བྱེད་མཁན་དང༌། ས་ཞིང་མི་འདེབས་མཁན་གྱི་ཞིང་བདག་རྣམས་བཙོན་འཇུག་བྱ་རྒྱུ་ཡིན་པ་མ་ཟད། ས་ཞིང་གཞུང་བཞེས་བྱ་རྒྱུ་ཡིན་སྐོར་སོགས་ཀྱི་སྡིགས་ར་ཡང་བསྐུལ་ཡོད་པ་རེད། དོན་སྐྱོན་འདིའི་འོག་ཕྱི་ཟླ་ ༣ ཚེས་ ༡༧ ཉིན་ནས་འགོ་བཙུགས་ཏེ་དཀར་མཛེས་ལྷོ་པ་ཤང་ནས་ཞིང་པ་འཇུ་བཟུང་གི་མགོ་འཛུགས་བྱས་ཡོད་པ་དང་། རིམ་བཞིན་ས་གནས་གང་ས་ནས་མི་མང་པོ་འཛིན་བཟུང་བྱས་པ་མ་ཟད། འགའ་ཞིག་རི་ལ་བྲོས་དགོས་ཐུག་པ་ཡང་བྱུང་ཡོད་འདུག དཀར་མཛེས་ཉིན་སྲིབ་གཉིས་ལ་ཆ་མཚོན་ན་ཞིང་པ་ཤང་ཁག་ ༡༠ དང་མཉམ་ལས་ ༧༦ ཅིང༌། མཉམ་ལས་རེར་ཆ་སྙོམས་དུད་གྲངས་ ༤༠ ཡས་མས་སུ་ཡོད་པས། དུད་ཚང་བསྡོམས་ན་(༧༦་༤༠=༣༠༤༠)དུང་ཚང་ ༣༠༤༠་ཡོད་པ་རེད། དུད་ཚང་ཆེ་བ་རེར་ས་ཞིང་རྒྱ་ཁྱོན་མུའུ་ ༣༠ ལྷག་ཙམ་དང༌། དུད་ཚང་ཆུང་བ་རེར་ས་ཞིང་རྒྱ་ཁྱོན་མུའུ་ ༢༠ ཙམ་རེ་ཡོད། དུད་ཚང་ཆེ་བ་རེར་ལོ་གཅིག་གི་ཡོང་འབབ་འབྲུ་རིགས་རྒྱ་མ་ ༣༠༠༠༠ རེ་དང༌། ཆུང་བ་རེར་རྒྱ་མ་སྟོང་ ༣༠༠༠ རེ་ཙམ་ཐོན་གྱི་ཡོད་པས་ཆ་སྙོམས་དུད་ཚང་རེར་འབྲུ་རིགས་རྒྱ་མ་ ༧༠༠༠ རེ་བརྩིས། ཁྱོན་བསྡོམས་ལོ་རེར་འབྲུ་རིགས་རྒྱ་མ་(༣༠༤༠་༧༠༠༠=)༢༡༢༨༠༠༠༠ ཙམ་གྱི་ཡོང་སྒོ་ཐོན་གྱི་ཡོད་པ་རེད། འབྲུ་རིགས་ཀྱི་ཐོན་ཁུངས་གཙོ་བོ་གྲོ་ནས་སྲན་གསུམ་ཡིན་ལ། དེའི་ནང་ནས་སུམ་ཆ་གཅིག་སྲན་མ་ཡིན། ལོ་རེར་སྲན་མ་དོས་སྐྱེལ་རླངས་འཁོར་ ༡༢༠ ནས་ ༡༣༠ ཙམ་རྒྱ་ནག་ཕྱོགས་སུ་དབོར་འདྲེན་གྱིས་འགྲེམས་ཚོང་བྱེད་ཀྱི་ཡོད་པ་རེད། འབྲུ་རིགས་ཀྱི་སུམ་ཆ་གཅིག་ནས་དང༌། སུམ་ཆ་གཅིག་གྲོ་ཡིན། སྤྱིར་བོད་ཁམས་ཁུལ་གྱི་འབྲུ་རིགས་ཐོན་བསྐྱེད་ཡག་ཤོག་དཀར་མཛེས་ས་གནས་སུ་ཆགས་ཡོད་པར་བརྟེན་ཁམས་ཁུལ་གྱི་འབྲོག་སྡེ་ཁག་དང༌། ས་གནས་གཞན་བཅས་སུ་འབྲུ་རིགས་དབོར་འདྲེན་བྱ་ཡུལ་དཔེར་ན། སེར་ཤུལ་དང༌། སྡེ་དགེ། ཉག་རོང༌རྫོང་གི་འབྲོག་པའི་ས་ཁུལ། དཔལ་ཡུལ། མཇོ་མདའ། གོ་འཇོ། ཆབ་མདོ་བཅས་སུ་འགྲེམས་ཚོང་བྱེད་ཀྱི་ཡོད་པ་རེད། ཕྱི་ལོ་ ༢༠༠༩ ཟླ་ ༣ ཚེས་ ༣ ཉིན་སྟོང་འཁོར་ཟླ་རྙི་གཉིས་ཀྱི་གྲོང་སྡེ་ཡོད་ཚད་སོ་ནམ་འདེབས་ལས་མ་བྱས་པར་རྒྱ་དམར་ནས་དམ་བསྒྲགས་ཆེན་པོས་གྲོང་སྡེ་སོ་སོའི་ལས་བྱེད་འགན་ཁུར་བ་རྣམས་འདུ་བསྐོང་གིས་འཆར་ཟླའི་ཚེས་ ནང་ཚུན། ཞིང་ཁ་འདེབས་ལས་མ་བྱས་ཚེ་ས་ཞིང་ཡོད་ཚད་གཞུང་བཞེས་གཏོང་རྒྱུ་ཡིན་པའི་སྡིག་ར་སྐུལ་ན་ཡང༌། སྟོང་སྐོར་ཤང༌ཁག་ ༣ གྱི་གྲོང་སྡེ་ཡོངས་རྫོགས་ཀྱིས་ས་ཞིང་འདེབས་ལས་མ་བྱས་པར་བཞག་འདུག དེ་ག་ནང་བཞིན་རོང་པ་ཚ་ཁུལ་གྱི་ཤང་ཁག་༤ བེ་རི་གསེར་མཁར་ཁུལ་གྱི་གསེར་མཁར་ཤང༌ཁག་༤་སྟེ། དཀར་མཛེས་ཀྱི་ཉེ་འཁོར་དར་རྒྱས་རོང་པ་ཚ་དང༌། བེ་རི་ཆུ་ཉིན་སྲིབ། རྫ་ཁོག་གི་རྫ་བར་སྨད་གཉིས་སུ་ཤང་ ༢་བསྡོམས་པས། དཀར་མཛེས་རྫོང་ཁོངས་ཞིང་པ་ཤང་ཁག་༢༡མ་གྲོས་བསམ་པ་གཅིག་མཐུན་གྱིས་མཐའ་གཅིག་ཏུ་རྒྱ་གཞུང་ལ་ངོ་རྒོལ་གྱི་རྣམ་པ་གསལ་པོ་མཚོན་སླད་ཞིང་ཁ་མི་བཏབ་པའི་ལས་འགུལ་མཉམ་དུ་སྤེལ་འདུག ཧོར་བྲག་མགོ་ཁུལ་དུ་ཞིང་པ་ཚོས་ཞིང་ཁ་མི་རྨོ་བའི་ཞི་བའི་ངོ་རྒོལ་ཤུགས་ཆེར་བྱས་འདུག དེ་ཡང་ཕྱི་ལོ་ ༢༠༠༩ ཟླ་ ༣ ཚེས་ ༢༥ ཉིན་བྲག་མགོ་དགོན་གྱི་གྲྭ་ཕུན་ཚོགས་རབ་བརྟན་གྱིས། ཕྱི་ལོ་ ༢༠༠༨ ལོར་བྲག་མགོ་དགོན་གྱིས་སྣེ་ཁྲིད་དེ། རྒྱ་གཞུང་ལ་ཞི་རྒོལ་བྱས་ནས་ལོ་གཅིག་འཁོར་བའི་ཉིན་མོ་དང་སྟབས་བསྟུན། བྲག་མགོ་ཁུལ་གྱི་ས་གནས་ཞིང་པ་ཚོར། ང་ཚོས་རྒྱ་དམར་ནས་རྐྱེན་འདས་སུ་བཏང་བའི་རྒྱལ་གཅེས་དཔའ་བོ་དཔའ་མོ་རྣམས་ལ་མྱ་ངན་དང༌། རྒྱ་གཞུང་ལ་ཞི་རྒོལ་ཆེད་ཞིང་ཁ་འདེབས་ལས་མ་བྱེད་རོགས། ཞེས་པའི་འབོད་སྐུལ་གྱི་ཡིག་ཆ་ཞིག་གང་སར་སྦྱར་འགྲེམས་བྱས་པར་ཡུལ་མི་ཚོས་རྒྱབ་སྐྱོར་དང་དགའ་བསུ་ཤུགས་ཆེར་བྱས་འདུག ད་དུང་ཁོང་གིས་མུ་མཐུད་ཉིན་དེའི་ཕྱི་དྲོ་རྒྱས་བཟང་གྲོང་དུ་ཡིག་ཆ་སྦྱར་འགྲེམས་བྱེད་བཞིན་པའི་སྐབས་སུ། རྒྱ་དམར་ཉེན་རྟོག་པས་ཤེས་རྟོགས་ཀྱིས་འཛིན་གྲབས་བྱེད་དུས། ཁོང་སྦག་སྦག་ཞོན་ཏེ་བྲོས་བྱོལ་གྱིས་རྦ་དྭག་ལུང་པའི་རི་སྐེད་སླེབས་མཚམས་ཉེན་རྟོག་པས་རྗེས་ཟིན་ནས། གློག་རྒྱུག་དང་ལྕགས་མདའ་སོགས་ཀྱིས་ཉེས་རྡུང་དྲག་པོ་བཏང་རྗེས་བྲག་ཐོག་ནས་གཡུགས་ཡོད་པ་རེད། སྐུ་ཕུང་གསེར་རྟ་བླ་རུང་ཆོས་སྒར་དུ་ཁྱེར་ནས་དུར་འཇུག་བྱེད་སྐབས་རུས་པ་ཡོངས་རྫོགས་རྡུང་རྡེག་དབང་གིས་བཅག་དཀྲུམས་བྱས་པའི་དཔང་རྟགས་གསལ་པོ་རྙེད་ཡོད་པ་རེད། (འདིའི་པར་རིས་ཟུར་དུ་ཡོད)། འོན་ཀྱང་གནས་ཚུལ་དེ་རིགས་རྒྱ་གཞུང་ལ་འབུ་སྦྲང་སྐད་ཙམ་ཡང་བཤད་ས་ཡོད་པ་མ་རེད། ཡིད་སྐྱོ་བའི་གནས་ཚུལ་དེར་བརྟེན་ནས། བྲག་མགོ་རྫོང་བྲག་མགོ་བའི་ཁོངས་ཡིན་པའི་ཞིང་པ་ཤང་ཁག ༨ ཀྱི་གྲོང་སྡེ་ཡོངས་རྫོགས་ཀྱི་མི་མང་ཚོས་མ་བགྲོས་བསམ་པ་གཅིག་མཐུན་གྱིས་ས་ཞིང་མི་རྨོ་རྒྱུའི་ཞི་བའི་ངོ་རྒོལ་ཤུགས་ཆེར་སྤེལ་འདུག ཕྱི་ལོ་ ༢༠༠༩ ཟླ་ ༣ ཚེས་འགོ་ནས་ལྕོག་རི་ཁུལ་དུ་ཕྱི་ལོ་ ༢༠༠༨ ལོར་ས་ཁུལ་དེར་ཞི་རྒོལ་བ་མི་དམངས་མང་པོར་འཇུ་བཟུང་དང༌། དམར་གསོད། བཅར་རྡུང་བྱས་པ་སོགས་ལ་གདུང་སེམས་མཉམ་སྐྱེད་ཀྱིས་ཞིང་ཁ་མ་བཏབས་པ་དང༌། ལོ་གསར་མི་གཏོང་བ་སོགས་ཀྱི་སྦྱར་ཡིག་བཀྲམ་འདུག ཏྲེ་བོ་ཁོང་གི་ཞིང་པ་ཤང་ཁག ༣་གྱི་གྲོང་སྡེ་གཅིག་ཀྱང་མ་ལུས་པས་ས་ཞིང་འདེབས་ལས་མི་བྱེད་པར་འཇམ་ཐེམ་མེར་བཞག་འདུག ཕྱི་ལོ་ ༢༠༠༩ ཟླ་ ༣ ཚེས་ ༢༨ ཉིན་ཏྲེ་བོ་སྒོག་རྭ་གྲོང་ཚོར་རྒྱ་དམར་ཉེན་རྟོག་པ་དང༌། དམག་མི་རླངས་འཁོར་ཆེ་ཆུང་གྲངས་ ༢༤ ཙམ་འབྱོར་ནས་བཙན་དབང་གིས་ས་ཞིང་འདེབས་ལས་བྱ་དགོས་པའི་གསལ་བསྒྲགས་བྱས་ཡོད་པ་རེད། སྐབས་དེར་མི་དམངས་ཚོས་ང་ཚོས་ལྟོ་གོས་ཙམ་གྱི་ཆེད་མ་ཡིན་པ། ༢༠༠༨ ལོར་ང་ཚོ་དང་ས་འབྲེལ་ཡིན་པའི་སྟོང་འཁོར་གཅིག་པུར་དཔེར་མཚོན་ན། མི་སེར་ ༡༥ ཙམ་དམར་གསོད་དང་ཉེས་རྡུང་གཏོར་བཅོམ། འཇུ་བཟུང་སོགས་བསམ་ཡུལ་ལས་འདས་པ་བྱས་པ་དང༌། མ་ཚད་ྋགོང་ས་མཆོག་གི་སྐུ་པར་འཕྲོག་བསྡུ་བྱས་པའི་གྲངས་འབོར་རྩྭ་རས་དོ་པོ་ ༢༢ ཙམ་མེར་བསྲེགས་བཏང་བ་སོགས་ཆེད་བརྙས་བྱས་ཡོད་ལ། དེ་དང་གཅིག་མཚུངས་ལུང་པ་འདིར། མི་མང་པོ་འཇུ་བཟུང་དང༌། བཙོན་བཅུག རིར་བུད་པ་སོགས་ཀྱིས་རྐྱེན་དུད་ཚང་མང་པོ་ཞིག་ལ་བལྟ་རྟོགས་བྱ་མཁན་དང་སོ་ནམ་འདེབས་ལས་བྱ་མཁན་མེད་པས་ང་ཚོ་སྐྱིད་སྡུག་གཅིག་པར་བརྟེན། ལོ་འདིར་ཞིང་ལས་བྱ་རྒྱུ་མིན་ ཅེས་བཤད་ཡོད་པ་རེད། བླང་བྱ་དེ་དག་མ་ཉན་པས་དྲག་དམག་དང་ཉེན་རྟོག་པ་དེ་ཚོ་ཁོང་ཁྲོ་ཆེན་པོ་ལངས་ནས་གྲོང་མི་མང་པོ་འཇུ་བཟུང་དང་ཉེས་རྡུང་བཏང་ཡོད་པ་རེད། ཕྱི་ལོ་ ༢༠༠༩ ཟླ་ ༤ ཚེས་ ༦ དང་ ༧ ཉིན་རྒྱ་གཞུང་ནས་ཏྲེ་བོ་ལྕོག་རི་ཁུལ་གྱི་ལུང་པ་ཡོངས་རྫོགས་ནས་ཞིང་ཁ་སྡེབ་གཅིག་ཏུ་རྨོ་དགོས་པའི་བཀའ་རྒྱ་བཏང་འདུག་ནའང་དུད་ཚང་གཅིག་གིས་ཀྱང་ཞིང་ཁ་རྨོས་མི་འདུག། ཕྱི་ལོ་ ༢༠༠༩ ཟླ་ ༦ ཚེས་ ༨ ཉིན་རྒྱ་ནག་གི་ལས་བྱེད་པའི་ནང་མི་ནས་དང་པོ་ཞིང་ཁ་རྨོ་དགོས་པ་དང༌། གལ་སྲིད་ཞིང་ཁ་མ་རྨོ་ཚེ་ལས་བྱེད་པའི་གླ་ཕོག་བཅག་རྒྱུ་དང༌། གྲོང་སྡེ་སོ་སོའི་ཞིང་ཁ་མ་རྨོས་ཚེ་ཞིང་ཁ་གཞུང་བཞེས་གཏོང་རྒྱུ་ཡིན་ཅེས་སོགས་ཀྱི་སླར་ཡང་བཙན་བཀའ་བཏང་ཡོད་པ་རེད། རྟའུ་རྫོང་དུ་རྟའུ་སྡེ་ཤོག་ཆེན་མོ་ལྔ་ལས་ཁང་གསར་ཡོངས་རྫོགས་དང་། མ་ཟུར་སྡེ་ཤོག་ཕྱེད་ཁས་རྒྱ་གཞུང་ལ་བོད་མི་སྤྱི་དང་ལྷག་པར་དུ་དཀར་མཛེས་མི་མང་ལ་གདུང་སེམས་མཉམ་སྐྱེད་ཀྱིས་ལས་འགུལ་དེ་ལུས་སྲོག་ལ་མི་ལྟོས་པར་གཟི་བརྗིད་ལྡན་པའི་ངང་སྤེལ་འདུག ལས་འགུལ་དེའི་སྐབས་རྒྱ་དམར་གྱིས་བཙན་སྐུལ་འོག་ཁ་གསར་རྒད་ནད་གྲོང་ཚོར་མི་ཚང་གཅིག་གིས་ཞིང་ཁ་བཏབ་པས་དགུང་མོ་དེ་ག་རང་དུ་ཁོ་ཚང་གི་དྲུད་འཐེན་འཁོར་ལོ་ལ་མེ་བརྒྱབ་ནས་མེ་བསྲེགས་བཏང་འདུག ཡང་ཁ་ར་གྲོང་ཚོར་མི་ཚང་ཞིག་གིས་རྒྱ་མིས་བཙན་དབང་འོག་ཞིང་རྨོས་པས་དགུང་མོ་དེར་ཁང་པའི་ཕྱོགས་བཞི་མཚམས་བརྒྱད་དུ་ཡི་གེ་སྦྱར་ནས་སྡོད་མ་ཚུགས་ན་ཁྱིམ་མི་ཡོངས་རྫོགས་དམར་གསོད་གཏོང་རྒྱུ་ཡིན་ཞེས་ཉེན་བརྡ་བཏང་འདུག་ཟེར། ས་ཞིང་འདེབས་ལས་མི་བྱེད་པའི་ལས་འགུལ་དེ་རྟའུ་ཁུལ་གྱི་གྲོང་སྡེ་རེ་དང་མི་ཚང་རེ་གཉིས་ཙམ་མིན་པར་ཏྲེ་བོ་རྟའུ་ཁོངས་ཀྱི་ཞིང་པ་ཤང་ཁག ༨ ་ཀྱི་གྲོང་སྡེ་ཡོངས་རྫོགས་གཅིག་མཚུངས་ཀྱིས་སྤེལ་འདུག གནས་ཚུལ་དེ་དག་གི་དབང་གིས་ཁང་གསར་དང་མ་ཟུར་སྡེ་ཤོག་གཉིས་སུ་རྒྱ་དམར་ཕོན་ཆེན་ཞིག་འབྱོར་ནས་གནས་ཚུལ་ཞིབ་འཇུག་དང་དྲག་གནོན་ཉེན་བརྡ་ཤུགས་ཆེར་གཏོང་རྒྱུའི་མགོ་འཛུགས་བྱས་འདུག ཡིན་ནའང་ངོ་རྒོལ་བ་ཚོ་ཁ་གཅིག་གྲགས་ཀྱིས་ང་ཚོ་ཞིང་ཁ་མི་རྨོ་བའི་རྒྱུ་མཚན་ནི། རྒྱ་གཞུང་གིས་དྲག་སྤྱོད་དམག་མི་མང་པོ་བོད་ས་གང་སར་བཀྲམས་ནས་ཉེས་མེད་མི་མང་པོ་བསད་ཀྱི་འདུག ང་ཚོ་ཡང་སྔ་ཕྱི་ཙམ་ལས་གསོད་རྒྱུ་གཏན་འཁེལ་འདུག ཞིང་ཁ་བཏབ་ཀྱང་ཟ་མཁན་ལྷག་ས་མ་རེད། ཞིང་རྨོས་ནས་ཅི་ཞིག་བྱེད་དགོས་རེད། ཅེས་བཤད་ཡོད་པ་རེད། ཕྱི་ལོ་ ༢༠༠༩ ཟླ་ ༤ ཚེས་ ༥ ཉིན་ཉག་རོང་རྫོང་ཐང་སྐྱིད་ཤང༌། ཐང་སྐྱ་སྡེ་པ་སོགས་ཀྱི་ཡུལ་མི་རྣམས་ཀྱིས་ཞི་རྒོལ་སྐད་འབོད་བྱས་ཡོད་པ་དང༌། ཁུལ་དེར་ཉེ་སྔོན་ནས་འབྱོར་བའི་རྒྱ་དམག་རླངས་འཁོར་ ༣ ཙམ་དང་ཁུལ་དེའི་སྤྱི་བདེ་དམག་མི་སྣས་དྲག་སྤྱོད་འོག་མེ་མདེའུ་ཕོག་པའི་རྨས་མ་དང་ཉེས་རྡུང་རག་པ། བཙོན་འཇུག་བྱས་པ་སོགས་ཀྱི་སྡུག་ནད་མ་ཐེབས་པར་ཉག་རོང་རྫོང་ཁོངས་ཞིང་པའི་ཤང་ཁག ༡༥ ཡི་གྲོང་སྡེ་ཡོངས་རྫོགས་ཀྱིས་ས་ཞིང་འདེབས་ལས་མ་བྱས་པར་བཞག་ཡོད་པ་རེད། མདོར་བསྡུས་ན། སྡེ་དགེ་རྫོང་ཁོངས་ཀྱི་ཏྲེ་བོ་རྫ་བར་སྨད་གཉིས་ཀྱི་ཤང་ ༢་ དང༌། དཀར་མཛེས་རྫོང་ཁོངས་ཤང་ ༢༠་ བྲག་མགོ་རྫོང་ཁོངས་ཤང་༡༡་ཉག་རོང་རྫོང་ཁོངས་ཤང་ ༡༥་རྟ་འུ་རྫོང་ཁོངས་ཤང་༨་བཅས་བསྡོམས་པས། ཤང་ཁག་༦༤ཡོད་པ་དང༌། ཤང་ཁག་རེར་གྲོང་སྡེ་མང་མཐའ་ ༡༤་དང་ཉུང་མཐའ་ ༦་བྱས་པའི་ཆ་མཉམ་བྱས་ན་ཤང་ཁག་རེར་ ༩་ རེ་ཡོད་པ་རེད། གྲོང་སྡེ་རེར་ཆ་མཉམ་བྱས་ན་དུད་ཁྱིམ་ ༤༠་རེ་ཡོད་པ་རེད། རགས་རྩིས་བྱས་ན་ཏྲེ་བོ་ཁུལ་དུ་དུད་ཁྱིམ་(༦༤་༩་༤༠=)༢༣༩༠༠ཙམ་ཡོད་པ་རེད། དུད་ཚང་ཆེ་བ་རེར་ས་ཞིང་རྒྱ་ཁྱོན་མུའུ་ ༡༣༠ ལྷག་ཙམ་དང༌། དུད་ཚང་ཆུང་བ་རེར་ས་ཞིང་རྒྱ་ཁྱོན་མུའུ་ ༡༣ ཙམ་རེ་ཡོད། དུད་ཚང་ཆེ་བ་རེར་ལོ་གཅིག་གི་ཡོང་འབབ་འབྲུ་རིགས་རྒྱ་མ་ ༣༠༠༠༠ རེ་དང༌། ཆུང་བ་རེར་རྒྱ་མ་སྟོང་ ༣༠༠༠ རེ་ཙམ་ཐོན་གྱི་ཡོད་པས་ཆ་སྙོམས་དུད་ཚང་རེར་འབྲུ་རིགས་རྒྱ་མ་ ༧༠༠༠ རེ་བརྩིས། ཁྱོན་བསྡོམས་ཏྲེ་བོ་ཁུལ་དུ་ལོ་རེར་འབྲུ་རིགས་རྒྱ་མ་(༢༣༤༠༠་༧༠༠༠=)༡༦༣༨༠༠༠༠༠(ཀི་ལོ་ ༨༡༩༠༠༠༠༠) ཙམ་གྱི་ཡོང་སྒོ་ཐོན་གྱི་ཡོད་པ་རེད། ཏྲེ་བོ་ཁུལ་དུ་ནམ་རྒྱུན་གནམ་རིག་སྐར་རྩིས་ཀྱི་དཔྱད་འབྲས་གཞིར་བཞག་གིས་ས་ཞིང་རྨོས་མགོ་དང་པོ་དེ་བོད་ཟླ་དང་པོའི་(སྤྱི་ཟླ་ ༣ པའི་ཡིན)ཟླ་དཀྱིལ་ཡས་མས་ནས་འགོ་བཙུགས་ཏེ་ས་གནས་ཁག་ཚང་མའི་ཉིན་བརྒྱ་དུས་གཅིག་གི་སྲོལ་རྒྱུན་ལམ་སྲོལ་ལ་བརྟེན་ཏེ་ས་ཞིང་འདེབས་ལས་བྱེད་ཀྱི་ཡོད་ཀྱང༌། ད་ལོ་ནི་བོད་ཀྱི་ལོ་རྒྱུས་སུ་གྲགས་མ་མྱོང་བའི་བློས་བཏང་ཆེན་པོ་ཞིག་བྱས་ཡོད་པ་རེད། ཆེས་ཧ་ཅང་ཛ་དྲག་གི་རང་བཞིན་ལྡན་པའི་གནས་ཚུལ་དེ་བཞིན་བཙན་བྱོལ་དུ་གོ་གསལ་བྱུང་བ་དང༌། ཕྱི་ལ་ཡོད་པའི་བོད་རིགས་སྤྱི་དང་ཡང་དགོས་ཏྲེ་བོ་ཁུལ་གྱི་བྱེས་འབྱོར་མི་དམངས་ཚོས་འགན་བློས་མ་ཟིན་པར་ཅི་དྲག་གང་དྲག་གིས་ཐབས་ཤེས་འདྲ་མིན་སྤེལ་དགོས་བྱུང་ཡོད་པ་རེད། ཨ་རིར་ཡོད་པའི་རང་གཞུང་བདེ་སྲུང་བཀའ་ཟུར་པདྨ་ཆོས་འབྱོར་ལགས་ཀྱིས་ཀྱང་ཐབས་ཤེས་གང་ཟབ་ཀྱིས་ཏྲེ་བོ་ཁུལ་དུ་ས་ཞིང་འདེབས་དགོས་པའི་རྒྱུད་སྐུལ་གང་སར་གནང་ཡོད་པ་རེད། བཙན་བྱོལ་གཞུང་གིས་ཀྱང་། སྤྱི་ཟླ་ ༣་ ཚེས་ ༢༠་ ཉིན་དྲིལ་སྒྲགས་བཀའ་བློན་སྟག་ལྷ་སྐལ་བཟང་དབྱངས་སྐྱིད་ལགས་དང༌། སྤྱི་ཟླ་ ༤་ ཚེས་ ༦་ཉིན་བཀའ་བློན་ཁྲི་བ་ཟམ་གདོང་རིན་པོ་ཆེ་མཆོག་ནས་སྔ་ཕྱིར་རླུང་འཕྲིན་ཐོག་ནས། ས་ཞིང་འདེབས་ལས་དགོས་པའི་འབོད་སྐུལ་ནན་པོ་གནང་ཡོད་པ་རེད། སྐབས་དེར་རྒྱ་གཞུང་གིས་བོད་ལྗོངས་བརྙན་འཕྲིན་དང༌། བོད་ལྗོངས་ཉིན་རེའི་ཚགས་པར། དེ་བཞིན་སི་ཁྲོན་བརྙན་འཕྲིན། དྲ་རྒྱ་ཁག་བཅས་སུ། ཏཱ་ལའི་ངན་སྐུལ་འོག་སི་ཁྲོན་ཁུལ་གྱི་བོད་རིགས་ཁག་གཅིག་ལ་ས་ཞིང་འདེབས་ལས་མི་བྱེད་པའི་ངན་སྐུལ་བྱས་ཚུལ་སོགས། གཞི་རྩ་མེད་པའི་བསྙོན་འཛུགས་འདྲ་མིན་སྣ་ཚོགས་བྱས་ཡོད་པ་རེད། སྤྱི་ཟླ་ ༤ ཟླ་དཀྱིལ་ཙམ་ལ་དཀར་མཛེས་ཀ་བྲག་ཤང་དུ་དཀར་མཛེས་རྫོང་ཐོག་ནས་དྲག་མཚོན་ཐོག་པའི་དམག་མི་མོ་ཊ་༡༨་ ཡོང་ནས་དུད་ཁྱིམ་སོ་སོའི་ནང་འཛུལ་ནས་བཙན་དེད་ཀྱིས་ས་ཞིང་རྨོ་བཅུག་འདུག དེ་དང་མཉམ་དུ་ཤང་གཞན་དག་གི་གྲོང་སྡེ་རྣམས་སུ་འང་རྒྱ་དམག་གིས་བཙན་སྐུལ་གྱིས་ས་ཞིང་རྨོ་བཅུག་འདུག དྲག་པོའི་བཙན་གནོན་གྱི་སྲིད་བྱུས་དེ་ཉིད་རྫ་བར་སྨད་གཉིས་དང༌། རོང་པ་ཚ། བེ་རི། སྟོང་སྐོར། ཉག་རོང་། ཏྲེ་བོ། བྲག་མགོ། རྟའུ་རྣམས་སུའང་ལག་བསྟར་བྱས་འདུག སྤྱི་ཟླ་ ༤ པའི་ཚེས་༡༥་ཡས་མས་ལ་དཀར་མཛེས་ཁུལ་གྱི་ལྷོ་པ་ཆུས་གཅིག་གི་གྲོང་སྡེ་ཡོངས་རྫོགས་དྲག་སྤྱོད་དམག་མིས་མེ་མདའི་ཁ་ནས་ཉིན་གཅིག་དུས་གཅིག་ཏུ་ས་ཞིང་རྨོ་བཅུག་འདུག ལས་འགུལ་དེ་ཉིད་མུ་མཐུད་དཀར་མཛེས་ཁུལ་གྱི་རྫོང་ཁག་ཡོངས་རྫོགས་ལ་སྤེལ་འདུག སྤྱི་ལོ་༡༩༩༠་ལོར་ཞིང་ཆེན་རིམ་པས་དཀར་མཛེས་ཁུལ་གྱི་ཞིང་ཁའི་ཡོང་སྒོ་ཐད་ཞིབ་དཔྱད་བྱས་པའི་སྙན་ཐོ་ནང༌། དཀར་མཛེས་རང་སྐྱོང་ཁུལ་གྱི་དཀར་མཛེས་རྫོང་དང༌། རྟའུ་རྫོང༌། བྲག་མགོ ཉག་རོང་རྫོང༌། བཅས་རྫོང་ཁག་བཞིར་རྒྱ་སྒོར་ ༧༨༢༣༠༠༠༠.༠༠ བྱུང་ཡོད་ཚུལ་འཁོད་ཡོད་པ་རེད། ཡོང་འབབ་ཀྱི་སྒྲོམ་གཞི་འདི་ཉིད་སྟབས་ལེགས་སྟེས་དབང་ལྟ་བུ་མ་ཡིན་པར་རྒྱུན་ལྡན་གྱི་གནས་བབ་རང་མཚན་པ་ཞིག་རེད། ཏྲེ་བོ་ཁུལ་དུ་རྒྱ་ནག་སྲིད་གཞུང་གིས་ཞི་དྲག་གཉིས་ཐོག་ནས་ས་ཞིང་འདེབས་ལས་དགོས་པའི་བཀའ་བཀོད་དམ་སྒྲགས་ཆེས་ཅེར་སྤེལ་བ་མ་ཟད། ཐ་ན་འཇིགས་སྐུལ་དང་བཙན་དབང་གི་ལམ་ནས་ཤུག་སྣོན་རིམ་པར་བྱས་པའི་རྒྱུ་མཚན་གང་ཡིན་ཞེ་ན། དེ་ནི་ས་གནས་མི་དམངས་ལ་ཤ་ཚ་སྙིང་རྗེ་བྱས་ནས་མིན་པར་རྒྱ་ནག་གཞུང་གི་འབྲུ་རིགས་ཡོང་འབབ་ཀྱི་ཐོན་ཁུངས་ཆེན་པོ་ཞིག་རང་བཞིན་གྱིས་འགག་འགྲོ་གི་ཡོད་པ་དེར་འགན་མི་ཟིན་པའི་རྣམ་པ་གསལ་པོ་ཆགས་པ་རེད། ད་དུང་འགྲེལ་བཤད་ག་རེ་བྱེད་ན་འང་དོན་དངོས་ཐོག་ས་གནས་མི་དམངས་ལ་ཤ་ཚ་སྙིང་རྗེའི་སྒོ་ནས་ནན་སྐུལ་བྱས་པ་ཤིག་མིན་པར། རྒྱལ་ཁབ་ཕྱི་ནང་དང་འཛམ་གླིང་གང་སར་བོད་རིགས་མི་དམངས་ཚོ་འུ་ཐུག་ཐབས་ཟད་ཀྱི་རྣམ་པ་དེ་ཉིད་ཇེ་གསལ་དུ་འགྲོ་རྒྱུའི་དོགས་པ་རྣམ་རྟོག་ཤུགས་ཆེར་ཡོང་གི་ཡོད་པ་དེ་མི་མངོན་པར་བྱེད་པའི་ཆེད་ཁོ་ན་ལ་དམིགས་པ་ཞིག་རེད། ཞིང་པའི་ལྟོ་གོས་གང་ལ་བརྟེན་པའི་གཞི༎ བདེན་པའི་དོན་དུ་བློས་བཏང་བྱས་པ་འདི༎ དམར་པོའི་རྫུན་གྱི་དགྲ་རྫོང་གཏོར་བ་ལ༎ རྡུལ་ཕྲན་མཚོན་ཆ་ཡིས་ཀྱང་མཚོན་ནུས་མིན༎